b'\n_START_ARTICLE_\nWaterboarding\n_START_PARAGRAPH_\nWaterboarding er en torturmetode, hvorved man tvinger vand ned i lungerne p\xc3\xa5 en fastbundet person. Under processen tvinges personen til at holde munden \xc3\xa5ben, og ansigtet er d\xc3\xa6kket med et stykke kl\xc3\xa6de, s\xc3\xa5ledes at vandet ikke kan spyttes ud._NEWLINE_If\xc3\xb8lge l\xc3\xa6ger er der i praksis tale om en form for "slowmotion-kv\xc3\xa6lning"/"kontrolleret kv\xc3\xa6lning". At tale om simuleret drukning er derfor misvisende, da der reelt er tale om regul\xc3\xa6r drukning med den undtagelse, at processen stoppes umiddelbart f\xc3\xb8r personen drukner. I modsat fald ville personen s\xc3\xa5ledes lide drukned\xc3\xb8den._NEWLINE_Torturmetoden har v\xc3\xa6ret anvendt siden den spanske inkvisition og muligvis endda tidligere. I 2007 ledte waterboarding til en politisk skandale i USA, efter at New York Times kunne berette at metoden var blevet anvendt af CIA i forbindelse med afh\xc3\xb8ringer af terrormist\xc3\xa6nkte uden for amerikansk territorium. I februar 2008 oplyste CIA\'s direkt\xc3\xb8r, Michael Hayden, at waterboarding har v\xc3\xa6ret brugt af amerikanske forh\xc3\xb8rsledere mod tre terrormist\xc3\xa6nkte i \xc3\xa5r 2002 og 2003 (Khalid Shaikh Mohammed, Abu Zubayda og Abd al-Rahim al-Nashiri). Borgerrettighedsorganisationer mener dog, at forh\xc3\xb8rsmetoden har v\xc3\xa6ret anvendt langt oftere.'